Neuvoston asetuksen N:o 17(1) 19 artiklan 3 kohdan mukainen tiedonanto hakemuksesta puuttumattomuustodistuksen tai poikkeuksen saamiseksi EY:n perustamissopimuksen 81 artiklan 3 kohdan nojalla

(Asiat COMP/34.657 - Sammelrevers ja COMP/35.245-35.251 - Einzelreverse)

(2000/C 162/08)

(ETA:n kannalta merkityksellinen teksti)

I ILMOITUS

1. Maaliskuun 18 päivänä 1993 saksalaiset ja itävaltalaiset kustantajat pyysivät asetuksen N:o 17 4 artiklan mukaisesti komissiota myöntämään EY:n perustamissopimuksen 81 artiklan 3 kohdan nojalla puuttumattomuustodistuksen tai poikkeusluvan niiden sopimuksille, jotka koskivat kustantamoiden julkaisuista loppukuluttajilta Saksassa, Itävallassa ja Sveitsistä perittävien hintojen määräämistä (ns. Sammelrevers-järjestelmä). Määrähintajärjestelmään osallistui saksankielisen alueen kustantamoja ja myös joitakin muiden maiden kustantamoita.

2. Ilmoituksen osapuolet toimittivat komissiolle 31. maaliskuuta ja 10. toukokuuta 2000 päivätyillä kirjeillä Sammelrevers-sopimuksen uuden version. Järjestelmää muutetaan siten, että 30. kesäkuuta 2000 luovutaan määrähintasopimuksista saksalaisten kirjakauppiaiden ja itävaltalaisten ja muiden EU:n jäsenvaltioiden kuin Saksan kustantamoiden välillä. Samanaikaisesti luovutaan myös määrähintasopimuksista itävaltalaisten kirjakauppiaiden ja saksalaisten ja muiden EU:n jäsenvaltioiden kuin Itävallan kustantamoiden välillä. Kuten vanhaan myös uuteen Sammelrevers-järjestelmään osallistuu kustantajia Sveitsistä, Kiinasta, Tsekin tasavallasta ja Yhdysvalloista.

II ILMOITETTUJEN SOPIMUSTEN UUSI MUOTO

3. Alun perin ilmoitettu sammelrevers-järjestelmä muodostui pääasiassa sopimuksista saksalaisten kustantajien ja itävaltalaisten kirjakauppiaiden, itävaltalaisten kustantajien ja saksalaisten kirjakauppiaiden, saksalaisten kustantajien ja saksalaisten kirjakauppiaiden sekä itävaltalaisten kustantajien ja itävaltalaisten kirjakauppiaiden välillä. Tämän lisäksi järjestelmään osallistui useita kustantamoita myös muista jäsenvaltioista kuin Saksasta ja Itävallasta. Uudelleen ilmoitettu sammelrevers-järjestelmä rajoittuu EU:ssa vain saksalaisten kustantajien ja saksalaisten kirjakauppiaiden välisiin sopimuksiin.

4. Kyseiset sopimukset, jotka koskevat kuluttajahintojen määräämistä, syntyvät ja niiden soveltamista valvotaan keskitetysti hintavastaavien toimesta (Preisbindungstreuhänder). Tämä tapahtuu siten, että kustantamot valtuuttavat hintavastaavat lähettämään niiden nimissä kaikille kirjakauppiaille niin kutsuttuja sitoumuslomakkeita. Allekirjoittamalla sitoumuslomakkeen kirjakauppias sitoutuu noudattamaan kustantajan kirjaluettelossaan ilmoittamia listahintoja myydessään kirjoja Saksassa ja Sveitsissä. Määrähintasopimukset kaikkien mukana olevien kustantajien ja kaikkien mukana olevien kirjakauppiaiden välillä syntyvät siten hintavastaavan välityksellä.

5. Samaa menettelyä noudattivat vuodesta 1994 Saksan seitsemän suurinta kustantamoa, jotka sittemmin erosivat Sammelrevers-järjestelmästä ja joiden hintojen määräämisen hoitaa toinen hintavastaava (ns. Einzelreverse-sopimukset). Sammelrevers-järjestelmässä asetetut hintojen määräämistä koskevat ehdot siirrettiin sellaisinaan Einzelreverse-järjestelmään. Ilmoituksen osapuolet ilmoittivat komissiolle 31. maaliskuuta 2000 päivätyllä kirjeellä, että Saksan seitsemän suurimman kustantamon Einzelreverse-järjestelmästä luovutaan ja kyseiset kustantamot liittyvät Saksan uuteen kansalliseen Sammelreververs-järjestelmään.

6. Sammelrevers-järjestelmässä kirjakauppiaat sitoutuvat maksamaan sopimussakon joka kerta, kun ne tahallaan tai tuottamuksesta tarjoavat tai myöntävät alennuksen ilman lupaa. Rangaistus vastaa kyseisen liiketoimen kokonaisarvoa ja on aina vähintään 3000 Saksan markkaa ensimmäisen rikkomisen osalta mutta 5000 Saksan markkaa jokaiselta seuraavalta rikkomiselta ja 10000 Saksan markkaa, jos alennuksia on tarjottu ilman lupaa useammalle ostajalle. Kustantajilla on lisäksi oikeus keskeyttää toimitukset kirjakauppiaalle, jos määrähintasopimusta rikotaan.

7. Kirjakauppiaiden velvoitteet ovat voimassa myös silloin, kun ne eivät osta kiinteähintaisia julkaisuja suoraan kustantajalta vaan tukkukirjakaupan kautta. Tukkukauppiaiden kuten kaikkien muidenkin, jotka myyvät kustantamoiden julkaisuja jälleenmyyjille, on ensin tarkistettava, sitooko kyseistä kirjakauppiasta jo määrähintasopimus. Jos näin ei ole, tukkukirjakaupan on huolehdittava kauppiaan hintojen sitomisesta määrähintasopimuksella. Jos tukkukirjakauppias toimittaa jälleenmyyjille Saksan ulkopuolella, sen on sidottava myös näiden hinnat määrähintasopimuksella siltä varalta, että kirjat tuodaan takaisin Saksaan ja määrähintajärjestelmää yritetään kiertää.

8. Määrähinnat eivät periaatteessa koske saksalaisten kustantamoiden julkaisuja, jotka tuodaan EU:n jäsenvaltiosta takaisin Saksaan. Niihin sovelletaan Sammelrevers-järjestelmää vain siinä tapauksessa, että puolueettomat seikat osoittavat kyseisten julkaisujen viennin tarkoituksena olleen ainoastaan niiden jälleentuonti ja sitä kautta Sammelrevers-järjestelmän määrähintojen kiertäminen.

9. Kustantamoiden julkaisuihin, joihin sovelletaan Sammelrevers-järjestelmää, kuuluvat kirjojen lisäksi tietyt aikakauslehdet, pienet painotuotteet (kuten maisema- ja onnittelukortit, kuvapostikortit, kirkolliset painatteet), kalenterit, taidekortit ja CD-ROMit. Sammelrevers- ja Einzelreverse-järjestelmiä sovelletaan Saksassa noin 90 prosenttiin kirjoista.

10. Määrähintajärjestelmää ei sovelleta kirjojen rajatylittävään myyntiin loppukuluttajille muissa EU:n jäsenvaltioissa kuin kauppiaan sijoittautumisjäsenvaltiossa. Tämä koskee myös rajatylittävää myyntiä loppukuluttajille Internetissä sekä rajatylittävää myyntiä loppukuluttajille Saksassa.

III SOPIMUSTEN KILPAILUA RAJOITTAVA LUONNE

11. Sammelrevers-järjestelmällä luodut ja hintavastaavien toimesta täytäntöönpannut määrähintasopimukset sekä Einzelreverse-järjestelmän määrähintasopimukset ovat EY:n perustamissopimuksen 81 artiklan 1 kohdassa tarkoitettuja sopimuksia.

12. Sammelrevers-järjestelmä muodostuu kustantajien ja kirjakauppiaiden välisistä yksittäisistä määrähintasopimuksista, joilla kirjakauppiaat velvoitetaan noudattamaan kustantajan yksittäiselle nimikkeelle määräämää kuluttaja- tai myymälähintaa. Kirjakauppiailta viedään mahdollisuudet kilpailla keskenään yksittäisten nimikkeiden hinnoilla, mikä johtaa siihen, että kirjakauppiaat eivät voi parantaa markkina-asemaansa itsenäisin kilpailuponnisteluin tarjoamalla julkaisuja kustantajien määräämää vähittäishintaa halvemmalla eivätkä voi siirtää esimerkiksi rationalisoinnista seuraavia etuja kuluttajille. Samoin kauppiaita estetään edistämästä julkaisujen myyntiä väliaikaisilla tai pysyvillä hinnanalennuksilla. Siten sopimukset rajoittavat kilpailua.

IV JÄSENVALTIOIDEN VÄLISEEN KAUPPAAN KOHDISTUVA VAIKUTUS

13. Kyseessä on määrähintajärjestely, jota sovelletaan EU:ssa vain saksalaisten kustantajien kirjoihin, joita saksalaiset kirjakauppiaat myyvät loppukuluttajille Saksassa. Saksaan jälleentuodut kustantajien julkaisut voidaan periaatteesa myydä mihin hintaan tahansa ja niihin sovelletaan määrähintoja vain, jos julkaisujen viennin ja jälleentuonnin ainoa tarkoitus on määrähintojen kiertäminen. Tämän vuoksi on lähdettävä siitä, että määrähintajärjestelmällä ei ole tuntuvaa vaikutusta jäsenvaltioiden väliseen kauppaan eikä se siten kuulu EY:n perustamissopimuksen 81 artiklan 1 kohdan soveltamisalaan.

V KOMISSION AIKOMUS

14. Edellä esitetyistä syistä komissio aikoo päättää, että ilmoitetut sopimukset eivät kuulu EY:n perustamissopimuksen 81 artiklan 1 kohdan soveltamisalaan. Tätä ennen komissio kuitenkin antaa niille kolmansille, joiden etua asia koskee, mahdollisuuden toimittaa huomautuksensa kolmen viikon kuluessa tämän tiedonannon julkaisemisesta viitteellä COMP/34.657 - Sammelrevers ja COMP/35.245-35.251 - Einzelreverse seuraavaan osoitteeseen: Euroopan komissio Kilpailun pääosasto

Linja C

Rue de la Loi/Wetstraat 200 B - 1049 Bruxelles/Brussel Faksi (32-2) 296 98 04 .

(1) EYVL 13, 21.2.1962, s. 204/62.